कृषि पशुपालन मंत्री हरमोहिंदर सिंह चट्ठा के मुताबिक 6 करोड़ रुपये की लागत से आधुनिक तकनीक के प्रयोग वाली 400 हाई टेक डेयरियां स्थापित की जाएंगी। पिछले साल हरियाणा में हर रोज औसतन 5.14 लाख लीटर दूध का उत्पादन होता था। वैसे अधिकतम एक दिन में 8.61 लाख लीटर तक भी दूध का उत्पादन हुआ। अब इसे बढ़ाकर 9 लाख लीटर तक करने का प्रयास किया जाएगा। हाई टेक डेयरी योजना का उद्देश्य दुधारू पशुओं का पालन प्रबंधन वैज्ञानिक तरीकों से करते हुए शुद्ध दूध उत्पादन करना और स्व-रोजगार के अवसरों को बढ़ाना है। इस योजना से परंपरागत डेरी व्यवसाय करने वाले छोटे डेयरी मालिकों को आधुनिक तरीकों का लाभ होगा। हाई टेक डेयरी इकाई स्थापित करने वालों को कम से कम 20 दुधारू पशु रखने होंगे। दूध उत्पादकों को बैंकों से लोन दिलवाने के लिए पशुपालन एवं डेयरी विभाग द्वारा प्रबंध किए गए हैं। एक डेयरी पर डेढ़ लाख रुपये तक या 15 फीसदी लोन सब्सिडी दी जाएगी। दूधारू पशुओं की बीमा किस्त पर 50 प्रतिशत की सब्सिडी दी जाएगी।